TASCO ตั้งเป้าปี 66 โต ยอดขาย “ยางมะตอย” แตะ 1.3 ล้านตัน
ผู้ถือหุ้น TASCO ไฟเขียวจ่ายเงินปันผลประจำปีสำหรับผลการดำเนินงานประจำปี 65 อีก 1 บาท/หุ้น ส่วน 66 ตั้งเป้ายอดขายยางมะตอยที่ 1.3 ล้านตัน
ผู้ถือหุ้น TASCO ไฟเขียวจ่ายเงินปันผลประจำปีสำหรับผลการดำเนินงานประจำปี 65 อีก 1 บาท/หุ้น ส่วน 66 ตั้งเป้ายอดขายยางมะตอยที่ 1.3 ล้านตัน
5 เม.ย. 2566

นายชายน้อย เผื่อนโกสุม ประธานกรรมการบริษัท พร้อมด้วย นายพีรศิลป์ ศุภผลศิริ ประธานคณะกรรมการตรวจสอบและคณะกรรมการการพัฒนาอย่างยั่งยืนและกำกับดูแลกิจการที่ดี และ นายชัยวัฒน์ ศรีวรรณวัฒน์ กรรมการผู้จัดการใหญ่ บริษัท ทิปโก้แอสฟัลท์ จำกัด (มหาชน) หรือ TASCO ถ่ายภาพร่วมกันภายหลังการประชุมสามัญผู้ถือหุ้นประจำปี 2566 ณ สำนักงานใหญ่ ห้องประชุมชั้น 5 อาคารทิปโก้ ทาวเวอร์ 1 เมื่อวันที่ 5 เมษายน 2566 ที่ผ่านมา
โดยที่ประชุมมีมติอนุมัติจ่ายเงินปันผลประจำปีสำหรับผลการดำเนินงานประจำปี 2565 อีกในอัตรา 1.00 บาทต่อหุ้น โดยกำหนดรายชื่อผู้มีสิทธิ์ได้รับเงินปันผล (Record date) เมื่อวันที่ 3 มีนาคม 2566 ที่ผ่านมา และกำหนดจ่ายเงินปันผลในวันที่ 26 เมษายน 2566 นี้
ทั้งนี้ เมื่อรวมกับเงินปันผลระหว่างกาลที่ได้จ่ายไปแล้วในเดือน ธันวาคม 2565 ในอัตรา 0.25  บาทต่อหุ้น จะส่งผลให้ในปี 2565 TASCO ได้จ่ายเงินปันผลทั้งสิ้นจำนวน 1.25 บาทต่อหุ้น คิดเป็นอัตราการจ่ายเงินปันผลที่ร้อยละ 83 สูงกว่านโยบายการจ่ายเงินปันผลของบริษัทฯ
โดยในปี 2566 บริษัทตั้งเป้าหมายยอดขายยางมะตอยไว้ที่ 1.3 ล้านตัน โดยบริษัทยังสามารถจัดหาวัตถุดิบสำหรับผลิตยางมะตอย รวมถึงยางมะตอยจากโรงกลั่นอื่นได้ปกติ และราคาขายยางมะตอยยังคงอยู่ในระดับที่สูง นอกจากนี้จากการที่โครงการหลักๆ ในธุรกิจก่อสร้างเข้าสู่ระยะการใช้ยางมะตอย จะส่งผลเชิงบวกต่อผลการดำเนินงานโดยรวม